作者:李白
標題:春陪商州裴使君遊石娥溪
內容:裴公有仙標，拔俗數千丈。澹蕩滄洲雲，飄颻紫霞想。剖竹商洛間，政成心已閑。蕭條出世表，冥寂閉玄關。我來屬芳節，解榻時相悅。褰帷對雲峰，揚袂指松雪。暫出東城邊，遂遊西巖前。橫天聳翠壁，噴壑鳴紅泉。尋幽殊未歇，愛此春光發。溪傍饒名花，石上有好月。命駕歸去來，露華生翠苔。淹留惜將晚，複聽清猿哀。清猿斷人腸，遊子思故鄉。明發首東路，此歡焉可忘。